b"\n_START_ARTICLE_\nSalom\xc3\xb3 I d'Hongria\n_START_SECTION_\nInf\xc3\xa0ncia\n_START_PARAGRAPH_\nSalom\xc3\xb3 va ser el primer fill del rei Andreu I d'Hongria i la seva esposa Anast\xc3\xa0sia. Abans de n\xc3\xa9ixer ell, el seu oncle B\xc3\xa9la era l'hereu a la corona hongaresa i ja governava en qualitat de duc una tercera part del regne. Quan Salom\xc3\xb3 va n\xc3\xa9ixer, Andreu va voler nomenar-lo hereu en contra de les tradicions magiars i la voluntat de B\xc3\xa9la, que va marxar de la cort enfurismat._NEWLINE_Com a part del tractat de pau del rei Andreu amb el rei Enric IV d'Alemanya, Salom\xc3\xb3 va ser prom\xc3\xa8s amb la germana del monarca alemany, sis anys m\xc3\xa9s gran que ell. Mentrestant B\xc3\xa9la havia fugit a Pol\xc3\xb2nia per demanar als parents de la seva esposa ajuda per revoltar-se contra Andreu._NEWLINE_B\xc3\xa9la va tornar a Hongria amb refor\xc3\xa7os de l'ex\xc3\xa8rcit polon\xc3\xa8s, i Andreu va morir en la guerra contra el seu germ\xc3\xa0, que es coron\xc3\xa0 rei. Salom\xc3\xb3, amb la seva mare i germans, havia fugit del pa\xc3\xads i es refugiava a la ciutat austr\xc3\xadaca de Melk._NEWLINE_Despr\xc3\xa9s de la mort del seu pare, Salom\xc3\xb3 va viure a la cort imperial durant tres anys intentant aconseguir el suport militar de l'emperador. Finalment la Dieta Imperial va decidir d'enviar tropes a Hongria, per\xc3\xb2 el rei B\xc3\xa9la I va morir en un accident. Els tres fills de B\xc3\xa9la (G\xc3\xa9za, Ladislau i Lampert) van fugir a Pol\xc3\xb2nia abans que l'ex\xc3\xa8rcit imperial entr\xc3\xa9s al regne perqu\xc3\xa8 Salom\xc3\xb3 fos coronat rei.\n_START_SECTION_\nRegnat\n_START_PARAGRAPH_\nDespr\xc3\xa9s del casament de Salom\xc3\xb3 amb la germana del rei alemany el setembre de 1063, les tropes imperials van marxar d'Hongria i els tres cosins del rei van tornar acompanyats de forces poloneses. Les dues faccions van intentar negociar per evitar una nova guerra civil, i el 20 de gener de 1064 van signar un pacte a Gy\xc5\x91r, pel qual G\xc3\xa9za, Ladislau i Lampert eren nomenats ducs del territori que havia governat el seu pare (un ter\xc3\xa7 del regne) a canvi de recon\xc3\xa8ixer l'autoritat de Salom\xc3\xb3 com a rei._NEWLINE_Amb el temps, Salom\xc3\xb3 i els seus cosins van aconseguir col\xc2\xb7laborar de forma fruct\xc3\xadfera. El 1067 van fer comandar conjuntament els ex\xc3\xa8rcits hongaresos contra Ven\xc3\xa8cia, el 1068 van defensa-se dels incursions petxenegs a Transsilv\xc3\xa0nia, i el 1071 van fer una campanya contra l'Imperi Bizant\xc3\xad que va culminar en el setge de dos mesos a la ciutat de Belgrad. Finalment, el comandant grec de Belgrad es va rendir, per\xc3\xb2 no al rei sin\xc3\xb3 als tres ducs. G\xc3\xa9za no va donar al seu cos\xc3\xad la seva part del bot\xc3\xad i va alliberar els presoners sense demanar-li perm\xc3\xads. Aquest fet va tornar a distanciar Salom\xc3\xb3 dels seus cosins, i incapa\xc3\xa7os de cooperar m\xc3\xa9s, la resta de la campanya va ser un frac\xc3\xa0s._NEWLINE_Durant el 1073 les dues parts es preparaven per un enfrontament que semblava inevitable. Salom\xc3\xb3 demanava ajuda al seu cunyat Enric VI d'Alemanya, i els ducs feien el mateix amb els seus parents polonesos i txecs. Despr\xc3\xa9s d'alguns enfrontaments favorables a Salom\xc3\xb3, finalment va patir una derrota contundent el 14 de mar\xc3\xa7 de 1074 a Mogyor\xc3\xb3d. Salom\xc3\xb3 es va veure obligat a fugir a les fronteres occidentals d'Hongria, sense poder evitar que el seu cos\xc3\xad G\xc3\xa9za es declar\xc3\xa9s rei.\n_START_SECTION_\nDeposici\xc3\xb3\n_START_PARAGRAPH_\nL'agost de 1074 Salom\xc3\xb3 va aconseguir, amb l'ajut de l'ex\xc3\xa8rcit imperial, conquerir el nord d'Hongria i avan\xc3\xa7ar fins a la ciutat de V\xc3\xa1c. Tot i que les tropes alemanyes van haver de tornar als seus dominis per aplacar una revolta dels saxons, Salom\xc3\xb3 va ser capa\xc3\xa7 de conservar el govern d'alguns comtats gr\xc3\xa0cies al fet que el rei G\xc3\xa9za havia emmalaltit._NEWLINE_A la mort de G\xc3\xa9za el 25 d'abril de 1077, el seu germ\xc3\xa0 Ladislau fou proclamat rei. Ladislau va aconseguir ocupar fortaleses en mans de partidaris de Salom\xc3\xb3, i va obtenir el suport del clergat quan el papa Gregori VII va recon\xc3\xa8ixer la seva legitimitat._NEWLINE_Veient que les seves pretensions de recuperar el tron s'esva\xc3\xafen, Salom\xc3\xb3 va decidir abdicar i acceptar a Ladislau com a rei a canvi d'extenses terres. Per\xc3\xb2 Salom\xc3\xb3 mi abandon\xc3\xa0 les seves ambicions i va organitzar un complot contra el rei. Fou tra\xc3\xaft, capturat, i empresonat, per\xc3\xb2 amb motiu de la canonitzaci\xc3\xb3 del primer rei d'Hongria Esteve I, el 15 d'agost de 1083, va ser alliberat com a mesura de gr\xc3\xa0cia._NEWLINE_Salom\xc3\xb3 va marxar a Alemanya, on intent\xc3\xa0 un altre cop obtenir ajuda del seu cunyat. Al fracassar en el seu intent, va fer una alian\xc3\xa7a amb una tribu petxeneg establerta al territori de la futura Mold\xc3\xa0via. Tot i que la seva primera esposa encara era viva (encara que l'havia abandonat), es va casar amb la filla del l\xc3\xadder de la tribu. L'any 1085 Salom\xc3\xb3 va atacar Hongria amb les tropes Petxeneg, per\xc3\xb2 fou derrotat pel rei Ladislau I._NEWLINE_El 1087, participant en una campanya dels petxenegs contra l'Imperi Bizant\xc3\xad, va morir en una batalla prop d'Adrian\xc3\xb2polis."